Små (5-8 mm), blankt svarte blomsterfluer, kroppen ganske slank. Hodet er forholdsvis lite, fasettøynene er nakne og bredt skilte hos begge kjønn. Antennene er ganske små, mørke, det tredje leddets form er ulik mellom ulike arter. Ansiktet er litt innhult, munnkanten noe framskutt. Thorax er forholdsvis liten og avrundet, litt matt svart. Beina er gule og svarte. For- og mellombeina er slanke. På bakbeina er lårene fortykkede, svarte, med korte, stive børster på undersiden, dette er mer utpreget enn hos slekten , som de ligner. Leggen er sterkt krummet slik at den kan foldes tett inntil låret. Bakkroppen er kølleformet, de fremste leddene danner en smal stilk, svart og rødlig. Hannens bakkropp er ganske slank, hunnens nærmest pæreformet bak stilken. På farge er bakkroppen vanligvis svart og rødlig, på sidene har den lange, lyse hår. Vingene er smale, lett røykfargede med brunt vingemerke. Arten utmerker seg ved å være svært variabel i fargen, ofte er hele dyret bortsett fra hodet gult, andre ganger kan den være hovedsakelig svart som de andre artene.